**Қазақстан Республикасы Білім және ғылым министрлігі**

**Қызылорда облысы, Қазалы ауданы, Бозкөл ауылы,**

**Қарасақал Ерімбет атындағы**

**№ 96 орта мектеп**

**Аты:** Толғанай

**Тегі:** Орынбай

**Сыныбы:** 9

**Жұмыстың тақырыбы: *Өмірі өнерімен өрнектелген***

***(Ақын, сазгер, термеші әрі жыршы Бекұзақ Тәңірбергенов туралы)***

**Бағыты:** Этномәдениеттану

**Жетекші мұғалім:** Әбдікер Светлана- ән-әуез пәнінің мұғалімі

**2022 жыл**

**І. Кіріспе**

Мәдениеті дамыған әдебиеті мен өнері өскен елдің қашан да табалдырығы берік, шаңырағы жоғары, туы биік болары анық. Осындай қасиетті өнердің керегесін керіп, уығын қадап, шаңырағын көтерген біртуар бірегейлі азаматтары болады. Оларды әрдайым халқы сыйлап, елі құрметтеп жатады. Мұндай атпал азаматтар өнерлі жандар ежелден ән мен жырдың мекені болған сұлу Сыр бойында аз болған жоқ.

Кешегі Нұртуған, Нұрмағамбет сияқты ақындар жыр өнерін биік белге шығарып, болашағын баянды етсе, олардан қалған мол мұра Жаңаберген, Бақытжан, Жәмет, Дәріғұл сынды жыршы-жыраулар арқылы бүгінгі күнге жеткен. Бұлар өз кезеңінде аманат-жырды Бекбосын, Хамза, Берекет, Үмбетәлі, Әбілхандарға табыстаған. Осылайша атадан –балаға, буыннан-буынға жалғасқан көшпелі дәстүр, көне жыр бүгінде түбегейленіп, халықтың игілік мүдесіне жарауда. Атадан қалған асыл мұраны көкірегіне қаттап, көзінің қарашығындай сақтап жүрген сондай ізгі жандардың бірі – Бекұзақ Тәңірбергенов.

Ол жасынан жыр маржанын теріп өсті. Өнер – күннің шығуы сияқты адам еркінен тыс құбылыс. Табиғат құбылысының бұл қағидасына сайсақ, Бекұзақтың өнер әлемінен бой көрсетуі заңды.

Өнер мұраты- бір орында тоқтап қалмау, өркен жайып, дамып, өрісін кеңейтіп отыру. Бекұзақ жыршылық өнердің шеңберінен шығып, ақындық өлкеге құлаш сермеген тамаша талант. Аудандық, облыстық ақындар айтысынан қанжығасын қандап қайтып жүрген ақынның бір шумақ өлеңі қалықтап, қазақ поэзиясының көгінен бір-ақ шықты.

...Есімнен туған елім бір кеткен жоқ,

Ақ туын адалдықтың кірлеткем жоқ.

Аралдың табанынан су кеткенмен,

Халқымның жүрегінен жыр кеткен жоқ...

Арал дерті-адамзат қасіреті. Бірақ, бүгін-ертең орнына келер теңіз жоқ. Естір құлаққа бұл аз айтылмаған шер. Сондықтан, ақынның жасыған жігерлерге үміт сәулесін түсіріп, бүкіл аралдықтардың атынан бұлайша батыл сөйлеуі, оның білім мен парасат, биік ақындық түйсік иесі екендігінің белгісі. Сол күндері шабыт патшалығының биік тұғырына көтерілген ақынның аузынан шыққан осы бір қанатты сөз, бүгінде халықтық ұранға айналған сыңайлы.

**ІІ. Негізгі бөлім**

**ІІ.1. Өмір жолы өнеге**

 Бекұзақ Тәңірбергенов 1958 жылы Қызылорда облысы Арал ауданы, Шижаға ауылында дүниеге келген. Ол Шижағадағы орта мектепті бітірген соң , еңбек жолын шопандықтан бастады. Жастайынан өнерге бейім Бекұзақ 1987 жылы аудандық мәдениет бөлімінде автоклуб меңгерушісі қызыметіне келеді. Кейін қазалы аудандық мәдениет үйінде қызмет еткен.

Талантты жас аудандық мәдениет үйінде жүріп, сан қырлы өнерімен өзін көрсете білді.

Ол ақын, әрі сазгер, әрі әнші, әрі домбырашы, әрі термеші, әрі тамаша актер болған. Соның ішінде ол суырыпсалма ақындығымен оза шығып, тез арада қалың жұрттың ыстық ықыласына бөленіп, көзайымына айналған.

[](http://www.syrboyi.kz/uploads/posts/2014-02/1391487266_bekuzak-tanirbergenov.jpg)Тумысынан дарынды –ақындықпен жыршылық өнерді қатар ұстаған, Бекұзақтың өнердегі алғашқы ұстазы- өз әкесі Жақсан Тәңірбергенұлы. Домбыра шертіп, жыр жырлап, өнер өлкесіндегі игі жақсылармен көп жолдас болған Жақсанды жыр өнеріне баулыған Бітімбай ақынның баласы, Жаңаберген жыраудың туған інісі Сахитжан жырау. Алайда өнер жолын мұрат етпеген Жақсан кейін жыр айтуды мүлдем қойып кетіпті.

Бекұзақ - айтыс өнерінің үздік өкілдерінің бірі. Арал ауданы Шижаға елді мекенінен түлеп ұшқан белгілі айтыскер ақын, термеші, әрі жыршы, сазгер Бекұзақтың өнердегі жолы 1985 жылы Қызылорда қаласында өткен облыстық ақындар айтысында басталды. Бірнеше рет айтысқа қатысқан ол 1988 жылы Алматыда республикалық телеайтысқа қатысып, қатарынан озып, І орынды қанжығасына байлап, халық алдында ақын деген ардақты атқа лайықты екендігін көрсеттіп қайтты.

Ол Сыр бойындағы ежелгі дәстүрлі айтыс өнерінің үлкен үміт күттіретін өкілдерінің бірімен саналатын еді. Сонымен қатар халықтың сүйіп тыңдайтын әндеріне айналған «Ақсубұлақ аруы», «Шолпаным», «Аралым» сияқты айшықты әндердің авторы, композитор.

Бекұзақ- кезінде ақын Әбілхан Мақановтың аса назар аударып, талантына ден қойған бірегей шәкірті. Саусағына қыдыр дарыған Қаппардай күйшілердің батасын алып, алғысы мен ықыласына бөленген ақын - жыршы болған еді.

Бекұзаққа Әбілхан Махановтың ұстаз болғандығы ақынның Әбілхан Махановтың өмірден өткеніне арнап жазған «Дүр едің, ғұлама едің...» атты арнау өлеңі нақты дәлел. Мысалы:

...Әбеке, сізге арнап жаздым назым,

Дүр едің, ғұлама едің шаҺбазым.

Кешегі өтіп кеткен көнелердің,

Үйреттің мына бізге жыры, сырын...

Осындай ұстаздардан дәріс алған Бекұзақ облыстық, аймақтық, республикалық ақындар айтысына қатысып, әлденеше мәрте дүлдүлді доданың жеңімпазы атанды.

Бекұзақтың жазба ақындығы да келешегінен мол үміт күттіретін еді. Оның «Дүния саған не дейін» атты тұңғыш жыр жинағы кітап сүйер қауымның сүйіп оқыр кітабына айналды. Дүние деген осы. Соңында «Аралдың табанынан су кеткенмен, Халқының жүрегінен жыр кеткен жоқ» деген өлместей нақыл сөз қалдырды. Ол өлеңді жанына серік еткен, термешілік, айтыс өнерінің шынайы жанашыры болды.

Бекұзақ өнерінің тағы бір ерекше қыры –сазгерлігі. Бұл күнде сыр бойында көктемгі нөсерден кейін қаулай көтерілген қыр қызғалдағындай талантты шоғыр өркен жайған. С.Елеуов, Н.Раманқұлов, Л.Әбдіқалықова, Р.Тайманов, Ә.Өміров сияқты қазақ әнінің ажарына ажар қосып, көркемдік деңгейін биіктетіп жүрген талантты топтың қатарына Тәңірбергеновтің есімі әлдеқашан қосылған.

Халықтың сүйіп тыңдайтын әндеріне айналған Бекұзақтың «Шолпаным», «Асубұлақ аруы», «Аралым» сияқты дүниелері ел-жұрттан өз бағасын алып келе жатқан жауһарлар.

Тал бойында өнердің түрлі салалары тоғысқан талантты жанның халыққа бергені көп.


Ия, дарындының асар асуына, шығар шыңына тірі пенде тосқауыл бола алмайды. Тек тосыннан келер ажал ғана дегенімізге көнбейді. Өмір бір орнында тұрар ма?! Ақын, сазгер Бекұзақ өмірден ерте өтерін сезген секілді. «Дүния, саған не дейін?» деген жыр кітабына енген «Қырық жас» өлеңінде:

Қырық жас өлетұғын жасым бе еді,

Ойлайды досым нені, қасым нені.

Жеткізбей жететұғын мұратыма,

Тудың да жұта салдың ғасыр мені!... деп жырлайды.

Арал. Аудандық мәдениет үйінде республикаға белгілі айтыскер ақын, жыршы-термеші Бекұзақ Тәңірбергенов туралы жазылған «Жыр-ғұмыр» атты кітабының тұсаукесер кеші өтті. Оны Қазақстан Журналистер Одағының мүшесі, ақын Талғат Тілеулесов жазған.

«Жыр-ғұмыр» сол жалынды жырларды жұртшылыққа сыйлаған жампоз жайында жазылған қызықты туынды саналады.

Қазақстан Республикасының еңбек сіңірген қайраткері, композитор Мұрат Сыдықов: Бекұзақ туралы еске алсам, оның мына бір қимас қылығы көз алдыма келіп тұра қалады. Шамасы 2001 жылдың күз айы болуы керек. Бір күні кеште Бекұзақ үйге келіп мені құшақтап: «Аға, мен шаршаңқырап жүрмін. Бүгін бір өзіңмен еркін әңгімелесіп, сырласып, әніңді, күйіңді тыңдайын, сосын қасыңа өзіңді құшақтап жатып қонып шығайын деп келдім ұлықсат болса» – деп қиылып тұр. Мен ұшып тұрып тебірене: «Оу, айналайын сұңқарым! Ұлықсат сұрағаны несі, ағаңның үйі – өз үйің, өлең-төсегің емес пе? Кел, кел!» –  деп құшақтап төрге шығардым. Базекең де дереу дастархан жайып, қазанға ет салып қонақжайлығын жасады. Дәмді астан соң екеуміз бір оңаша бөлмеде еркін отырып сыр-сұхбатымызды бастадық. Бекұзақ көбіне өзі сөйлеп, өзі бастап отырды. Сондағы оның көп айтқаны – киелі өнердегі әттеген-айлар, бұралаңы көп өмір, ондағы шынайы және күндікшіл достар туралы толғаныстар болды. Кейде өзінің жан-жары Жаңагүл, қыздары Гүлмира, Мөлдір, сүйікті ұлы Ұлықбегі жайында мақтана айтып отырды. Әсіресе, мұрагері Ұлықбегінің болашағынан үлкен үміт күтетінін, өйткені оның өнер мен әдебиетке, оның ішінде поэзияға өте жақын екенін қуана айтты. Арасында маған да келелі сұрақтар қойып, жауабымды ынтамен тыңдап отырды. Маған домбырамды ұсынып  күйімді, ән-жырымды ұйып тыңдап, өзі де Нұртуғанның, Зейнолланың, өзінің шығармаларын орындады. Әсіресе, Мұқағали ақынның «Фаризаға» деген мұңды толғауын тебірене орындағанда мен де қосыла тебірендім. Сонымен ел жата бастаған сыр-сұхбатымыз таң біліне әрең аяқталды. Бекұзақтың өтінішімен салынған төсекте құшақтасып жатып түс ауа бір-ақ тұрдық.

Осы оқиға еске түскенде «қайран Бекұзағым, өрелі өміріңнің қысқа екенін, мына фәни дүниеден мәңгі-бақи дүниеге аттанар сапарыңның жақын қалғанын сезіп бой жазып жүр екенсің ғой» – деп толғанамын.

Дегенмен, шүкір Аллаһқа! «Атадан ұл туса игі, ата жолын қуса игі!» – деп данышпан Төле би бабамыз айтқандай, Ұлықбек айналайын нағыз атаға тартып туған ұл болды. Бекұзақтың көрегендігі бар екен. Әкенің дарыны жұғып жалғасын тапты, арман-тілегі орындалды.

«Адам ұрпағымен көрікті», «Ұрпағы жақсы өлмейді!», «Ақынның хаты өлмейді!» – деген осы. Сен осындай ұрпақтарыңмен, жалынды жырларыңмен жасампазсың!   – Бекұзағым, бекзадам- деп сөзін аяқтаған еді.

Жыр шығарып, сыр суыртпақтаған Бекұзақ Тәңірбергенов 2002 жылы 14 маусымда қайтпас сапарға аттанды. Бар жоғы 44 жас жасап , аз ғана өмірін мағыналы өткізіп, артына өшпес із қалдырды. Жүрегі туған халқымен бірге соққан Бекұзақтың ақтық демінің таусылуы өнер сүйер қауымның көзіне жас алдыртып, қазақ өнерін бір күрсіндірді...

Еліміз еліне еленген азаматымызды ескерусіз қалдырмады. Оған, Қазақстан Республикасының 1993 жылғы 8 желтоқсандағы “Қазақстан Республикасының әкімшілік- аумақтық құрылысы туралы” Заңының 13- бабының 4- тармақшасы негізінде Арал аудандық әкімі жанындағы аудандық ономастикалық комиссиясының 2007 жылғы 14 наурыздағы № 1 шешімімен Арал қаласындағы Тоқтар Әубәкіров көшесіне қанаттас солтүстік- батыс жағындағы көшеге Бекұзақ Тәңірбергенов атауы берілді.

**ІІ.2. Ұрпақ- өмір жалғасы**

Ақын, сазгер, термеші әрі жыршы Бекұзақ Тәңірбергеновтің артында 2 қыз Гүлмира мен Мөлдір, 1 ұл Ұлықбек және жары Жаңагүл қалған еді.

«Мен сенің өміріңнің жалғасымын...» дегендей, әке өмірін үлгі тұтып, әке қанымен бойына дарыған өнерді жалғастыра білген Тәңірбергенов Ұлықбек Бекұзақұлы 1990 жылы дүниеге келген. Арал ауданының тумасы. Өлең жазуды мектеп қабырғасында жүріп бастаған. Отбасында анасы, жары Айгерім және кішкентай қызы Ләйлім бар. Қазір Ұлықбек Облыстық жастар саясаты мәселелері басқармасы «Жастарды қолдау орталығы» МКМ Байқоңыр қалалық бөлімінің аға кеңесшісі болып қызымет атқарады.

Бекұзақ әкесінің «Ұлықбек деп неге қойдым атыңды?» деген өлеңінде:

Қызығыңды көрмей жатып тозам ба,

Қаймықпаймын, қарсы тұрам ажалға.

Ұлым олжа тапса еке деп тілеймін,

Сен дегенің бара жатсың базарға....

Бүгініңді байланыстыр ертеңмен,

Жеміс тәтті болсын деймін сен терген.

Өмір- сапар, кездессе де қиындық,

Қиянатты көрмей- ақ қой мен көрген...

 Әке арманы, әке тілегі орындалған секілді. Сыр халқын өрнекті өлеңімен өзіне тәнті етіп жүрген жас ақын Ұлықбек өзін жазба ақындардың қатарынан көрсетіп жүр. Алматы облысы, Талдықорған қаласында өткен М. Мақатаев атындағы « Поэзия, менімен егіз бе едің ?» республикалық жазба ақындар мүшәйрасында жүлделі ІІ орын иемденген сәтінде, мүшәйрадан кейін сыр елінің үкілеген үмітін ақтап жүрген Ұлықбек өз сөзінде: «Қазір мүшәйрадан гөрі айтысқа көп мән беріліп кетті. Мүшәйраны тек жастардың еншісіне берген тәрізді. Жазба ақындардың өнері де, айтыскер ақындардың өнерімен қатар жүруі тиіс. Сондықтан мұндай мүшәйралардың көбейгенін құп көремін»,- дейді.

**ІІ. 3. Жетістік-еңбек жемісі**

**Ұлықбектің жетістіктері:**

-Облыстық «Зейнолла оқуларында» I-орын

-Едіге Кішкенеевті еске қалдыруға арналған мүшайрасы II-орын .

-Қазалы ауданында Ғ.Мұратбаевтың 105 жылдығына орай өткізілген ақындар мүшәйрасында 1 – орын

-облыстық «Ақтан батырға» арналған мүшәйрада 1- орын

- Республикалық «Ә.Тәжібаевтың -100 жылдығына» арналған мүшәйрада ынталандыру сыйлығы

-Халықаралық «Шабыт» фестивалінің 2010 жылғы қатысушысы.

-2011 жылы Қазалы ауданында өткен Р. Жанаевты еске алуға арналған аудандық ақындар мүшәйрасында Бас жүлде

- ҚР Тәуелсіздігінің 20 жылдығына орай Шиелі ауданында өткен «Азаматтың ақ таңы» атты облыстық ақындар айтысында жүлделі 3-ші орын

- Елордамыз Астана қаласының 13 жылдығына орай Қызылорда облыстық Тіл басқармасының ұйымдастыруымен өткізілген облыстық жас ақындар мүшәйрасында 1-ші орынды

- Орал қаласында өткен Алаш қайраткері Жаһанша Досмұхамедовтың 110 жылдығына 3-ші орын

-Арал қаласында өткен Қарақұм құрылтайына 300 жыл жыр бәйгесінде 1-орын

- Қалжан ахунның 150 жылдығында өткен ақындар мүшәйрасында Бас жүлде -2014 жылы 12-16 қазан айында Жанқожа батырдың 240 жылдығына өткізілген жыр мүшәйрасында 2-орын

- Алматы облысы, Талдықорған қаласында өткен М. Мақатаев атындағы « Поэзия, менімен егіз бе едің ?» республикалық жазба ақындар мүшәйрасында жүлделі ІІ орын иемденді.

Өлеңдері облыстық, республикалық басылымдарда жарияланып жүр.



Сонымен бірге атақты ақын-жырау Бекұзақ Тәңірбергеновтің туған інісі Айбек Тәңірбергенов Жақсанұлы да жастайынан әкесі Жақсаннан көнеден келе жатқан және де әр жыраудың мақамдарын үйреніп өсті. Қазақтың қара домбырасын жастайынан серік еткен.   
Айбек Тәңірбергенов Жақсанұлы 1973 жылы Қызылорда облысы, Арал ауданы, Шижаға елді мекенінде дүниеге келген. Ол да Нұртуған, Тұрмағанбет, Базар жырау және тағыда басқа көптеген шайыр-жыраулардын жырларын таңды-таңға ұластырып тоқтамастан жырлайтын жырауларымыздың бірі. Елімізде көпке белгілі атақты \"Қира ат\" атты дастанының авторы. Көптеген ән-жырлары еліміздің жұлдыздарының орындауында жүр.Ақындар айтысына қатысып талай мәрте жүлдегер атанып. Қазақтың айтыс өнерінің \"Дүлділі\" атанған ақын. Көптеген мүшәйраның жүлделі орнына ие болған.

**ІІІ. Қорытынды**

Бұл өмірдің жалғандығын арыстай азаматтар елім деп өткен ерлер, халқы үшін барын аянбаған аяулылар жарық дүниемен мәңгілік қоштасып, о дүниелік сапарға аттанғанда біледі екенсің.

Қызба қазақтың қанында бар сөз қазынаны маржандай жіпке тізер дүлділдік қасиеттің арқасында арқасы қозып, дүбірлі додаларда шашасына шаң жуытпай, баба жолын берік ұстанған аға- апаларымызды көргенде ұлттық өнеріміздің шекесінен ешкім шерте алмайтындығын аңғарып, желпіне қуанатынымыз бар. Сыр елін жыр еліне балап, өзге өңірлердің өнерімізге бас иіп жататыны сондықтан болар.

Сыр өнері дегенде Нұртуған мектебінен бастау алған жыршы- жыраулар легі көз алдымызға келеді. Сол сара жолдың бүгінгі ұрпақта сарқыты бар. Жыр көрігін қыздырған Бекұзақ, Ырысбек, Демеу, Айбек сынды өнерден алар өзіндік үлесі бар азаматтардың жолы кейінгі өнерлі өскелең жастарға үлгі- өнеге екені даусыз.

Көпшілік Б.Тәңірбергеновтің кезінде айтыс өнерінде өзіндік өрнегін қалдырғанын әлі күнге дейін жадынан жоғалта қойған жоқ. Оның айтқан «Аралдың табанынан су кеткенмен, халқының жүрегінен жыр кеткен жоқ» деген жыр жолдары әлі күнге дейін елдің аузында айтылып, нақылға бергісіз сөзге айналып кетті. Өмірден ерте кеткен ақын осылайша елдің жылы ықыласына бөленді.

Ақын, сазгер, термеші әрі жыршы Бекұзақ Тәңірбергенов дүниеден ертерек өткенімен оның артында өлмес мол мұрасы қалды. Бекұзақтың мұралары ұлы Ұлықбектің қолында бар болғанымен, әлі де көптеген өлең- жырлары жинақталмаған. Осыларды жинастыру, жарыққа шығару және насихаттау міндеті тұр. Бұл келешек ұрпақ біздің ісіміз.

**Зерттеу барысындағы ұсынысым:**

1. Ақын, сазгер, термеші әрі жыршы Бекұзақ Тәңірбергенов туралы мәліметтер, деректер қоры жинақталып, деректі фильм түсірілсе;
2. Аудандық мәдениет үйінен ақын, сазгер, термеші әрі жыршыларға яғни өнер адамдарына арналған өлкетану мұражайы ашылса;

**Пайдаланылған әдебиеттер:**

1. «Дүние саған не дейін» Бекұзақ Тәңірбергенов
2. «Жыр- Ғұмыр» Бекұзақ Тәңірбергенов
3. «Сыр бойы» газеті М. Сыдықов «Өнер өлкесіндегі өріс ең...» мақаласы
4. Ғаламтор материалдары

**Мазмұны:**

І. Кіріспе

ІІ. Негізгі бөлім

1. Өмір жолы өнеге
2. Ұрпақ- өмір жалғасы
3. Жетістік-еңбек жемісі

Ұлықбектің жетістіктері:

ІІІ. Қорытынды

Ұсыныс

Пайдаланылған әдебиеттер

**Аннотация**

Сыр өнері дегенде Нұртуған мектебінен бастау алған жыршы- жыраулар легі көз алдымызға келеді. Сол сара жолдың бүгінгі ұрпақта сарқыты бар. Жыр көрігін қыздырған Бекұзақ, Ырысбек, Демеу, Айбек сынды өнерден алар өзіндік үлесі бар азаматтардың жолы кейінгі өнерлі өскелең жастарға үлгі- өнеге екені даусыз.

Көпшілік Б.Тәңірбергеновтің кезінде айтыс өнерінде өзіндік өрнегін қалдырғанын әлі күнге дейін жадынан жоғалта қойған жоқ. Оның айтқан «Аралдың табанынан су кеткенмен, халқының жүрегінен жыр кеткен жоқ» деген жыр жолдары әлі күнге дейін елдің аузында айтылып, нақылға бергісіз сөзге айналып кетті. Өмірден ерте кеткен ақын осылайша елдің жылы ықыласына бөленді.

Мен бұл жұмыстымды атақты Нұртуған шайырдың жұрағаты, Әбілхандай абыздың шәкірті, ақын, сазгер марқұм Бекұзақ Тәңірбергеновтің өмір жолына арнадым.

Зерттеу жұмысым ІІІ бөлімнен тұрады. Кіріспе, Зерттеу бөлімі, Қорытынды. Зерттеу бөлімінде ол азаматтың ақындығымен қатар әрі сазгер, әрі әнші, әрі домбырашы, әрі термеші, әрі тамаша актер болғандығын, соның ішінде ол суырыпсалма ақындығымен оза шығып, тез арада қалың жұрттың ыстық ықыласына бөленіп, көзайымына айналғандығы айтылады. Өнер жолындағы еткен еңбектерімен қатар көрінген белестері, оның өнерінің кейінгі ұрпақтарының бойынан табылғандығы да айтылды.

Ақын, сазгер, термеші әрі жыршы Бекұзақ Тәңірбергенов дүниеден ертерек өткенімен оның артында өлмес мол мұрасы қалғандығы біз үшін зор қуаныш әрі мақтаныш.